SKRIFTLIG FORESPØRGSEL E-1966/01

af Herbert Bösch (PSE) til Kommissionen

(5. juli 2001)

Om: Kommissionens repræsentation i Wien

Den østrigske fagforening for privatansatte lønmodtagere informerede med en skrivelse af 3. december 1999 Kommissionen om, at der i Kommissionens repræsentation i Østrig i årevis har været beskæftiget talrige medarbejdere, der aflønnes på honorarbasis, hvilket er i modstrid med de sociale og arbejdsretlige forskrifter. De pågældende ansatte er derved blevet påført personlige tab (ingen løn under ferier eller kontorlukning mellem jul og nytår, ufuldstændig indbetaling af forsikringsbidrag, etc.).

Kan Kommissionen oplyse, hvor mange medarbejdere, der siden 1995 har været berørt af eller berøres af disse forhold, samt for hver enkelt ansat også oplyse perioderne for vedkommendes ansættelse?

Kan Kommissionen oplyse, hvornår den af repræsentationen i Wien er blevet informeret om disse ansættelsesforhold samt, hvilke skridt den har taget for at bringe denne ureglementerede situation til ophør?

Kan Kommissionen desuden oplyse, hvilke skridt den har taget eller har til hensigt at tage for at kompensere for de finansielle tab, der er opstået for de berørte?

Desuden blev Kommissionen af fagforeningen informeret om, at de berørte efter egne oplysninger havde måttet underskrive honorarbilag for arbejdsopgaver, som de aldrig havde udført, åbenbart for at skjule det forhold, at der blev beskæftiget ikke-registreret arbejdskraft, og så betalingerne kunne konteres på troværdige budgetposter. Det skal have været almindelig praksis, at de ikke-registrerede ansatte, når der var besøg fra Bruxelles, blev opfordret til midlertidigt at forlade repræsentationens lokaler. Formålet hermed har vel også været at skjule eksistensen af sådanne ansættelsesforhold.

Kan Kommissionen oplyse, hvilke skridt den har taget for at undersøge disse beskyldninger? Kan Kommissionen især oplyse, hvornår bedrageribekæmpelseskontoret, OLAF, blev informeret om beskyldningerne?

Er Kommissionen nu villig til at fremsende Parlamentets Budgetkontroludvalg en kopi af den revisionsrapport, som dens egen finanskontrol udarbejdede i tilslutning til et kontrolbesøg den 7.-11. juni 1999?

Svar afgivet på Kommissionens vegne af Romano Prodi

(15. oktober 2001)

I forbindelse med de påstande, som er blevet fremsat af den østrigske fagforening Gewerkschaft der Privatangestellten (GPA) i et brev til formanden af 3. december 1999, ønsker Kommissionen at henvise Herbert Bösch til det svar, som allerede den 10. maj 2000 blev givet på dette brev. I svaret gør Kommissionen opmærksom på, at den kun har kendskab til et enkelt tilfælde, hvor der har været en tvist vedrørende et ansættelsesforhold mellem en udenforstående og repræsentationen i Østrig.

Kommissionen gør ligeledes opmærksom på, at der efter den såkaldte ubådsundersøgelse, som blev foretaget i 1998/1999 i alle Kommissionens afdelinger, og hvis resultater er blevet meddelt Parlamentet, er blevet truffet alle de foranstaltninger, som er nødvendige for at sætte en stopper for anvendelsen af eksternt personale, som ikke er forenelig med de gældende regler. Repræsentationen i Østrig har også følgelig modtaget de nødvendige instruktioner.

Hvad angår en eventuel kompensation for finansielle tab, kan Kommissionen kun bekræfte, at den retter sig efter retsbeslutninger i tvister om ansætttelsesforhold mellem udenforstående og repræsentationen i Østrig.

Hvad angår mistanken om, at der skulle være foregået økonomiske uregelmæssigheder for at skjule, at der er blevet ansat eksternt personale på vilkår, der er uforenelige med de gældende regler, kan Kommissionen kun konstatere, at GPA ikke har kunnet forelægge beviser for sine påstande. Enhver oplysning, som Herbert Bösch måtte sidde inde med, kunne vise sig at være nyttig for Det Europæiske Kontor for Bekæmpelse af Svig (OLAF). OLAF oplyser, at den rent faktisk modtog visse oplysninger den 18. juni 2001, at den modtog oplysninger fra Kommissionens finanskontrol den 30. juli 2001, og at den indledte en undersøgelse den 7. august 2001.

Kommissionen bekræfter ligeledes, at den indvilger i at tilsende Parlamentets Budgetkontroludvalg (COCOBU) den revisionsrapport om repræsentationen i Wien, som blev udarbejdet af dens egen finanskontrol i 1999, under hensyntagen til bilag III til rammeaftalen, og hvis den formelt bliver bedt om at fremsende rapporten.